钦定古今图书集成/明伦汇编/官常典/第609卷 > 元
## 钦定古今图书集成/明伦汇编/官常典/第609卷 > 元

元世祖初，置诸路总管府。

按《元史百官志》：“诸路总管府，至元初置。二十年，定十
万户之上者为上路，十万户之下者为下路，当冲要
者虽不及十万户，亦为上路。上路秩正三品，达鲁花
赤一员，总管一员，并正三品，兼管劝农事。江北则兼
诸军奥鲁。同知、治中、判官各一员。下路秩从三品，不
置治中员，而同知如治中之秩。馀悉同上。至元二十”
三年，置“推官二员，专治刑狱。下路一员，经历一员，知
事一员或二员，照磨兼承发架阁一员。司吏无定制，
随事繁简以为多寡之额。译史、通事各一人。”

散府，秩正四品，达鲁花赤一员，知府或府尹一员，领
劝农奥鲁与路同。同知一员，判官一员，推官一员，知
事一员，提控案牍一员。所在有隶诸路及宣慰司、行
省者，有直隶省部者，有统州县者，有不统州县者，其
制各有差等。诸州，中统五年并立州县，未有差等。至
元三年，定“一万五千户之上者为上州，六千户之上
者为中州，六千户之下者为下州。”江南既平，二十年，
又定其地“五万户之上者为上州，三万户之上者为
中州，不及三万户者为下州。”于是陞县为州者四十
有四。县户虽多，附路府者不改。上州：达鲁花赤、州尹
秩从四品，同知秩正六品，判官秩正七品；中州：达鲁
花赤、知州并正五品，同知从六品，判官，从七品。下州
达鲁花赤、知州，并从五品。同知，正七品。判官，正八品。
兼捕盗之事。参佐官，上州知事、提控案牍各一员，中
州吏目、提控案牍各一员，下州吏目一员或二员。